मोनसे खौरां बिबुंसारनि गेजेरजों दुलाराय आसाम आनइम्पइलमेन्ट एस'सियेसन मिरु आफादनि आफादगिरि धर्मेन्द्र देउरि आरो नेहाथारि जिबन राजख'वा फोरमायहरनाय खौरांनि बादिब्ला खुंथाइ गोहोयाव जिरायनाय लोगो लोगोनो बोसोरफ्रोमबो नै लाख गोरों गोरा लाइमोन सुबुंफोरखौ साख्रि एबा खामानियाव थिसनगोन होन्ना बायदि बायदि बिसायख'थि फोसावदिंनायाव बाहागो लानानै सदबांसा होदोंमोन। बे सदबांसा होनायखौ फोथायनानै हादोरसानि बांसिन बिधान सभा बियाबावनो बि जे पि नि बिजाथि फोरखौ राज्यो-राजाया भ'ट होदोंमोन। नाथाय दासिमाव बिसायख'थियाव होनाय सदबांसा बादियै थिसन्नायनि बेलायाव मोनबो रोखोमनि खामानियाव महर मोनाखै होन्ना बुंथियो। आसाम सोरखारा गुवाहाटी नोगोरमायाव एडभानटेज आसाम खुंफुंनायनि मुंआव नै थाम दान सिगां बुर्जा बिबांनि कौटि कौटि रां खरसा खालामदों होन्ना सोरखारखौ सोंखारियो।